4β. ΑΝΑΓΚ. ΝΟΜΟΣ υπ’ αριθ. 354 της 30/31 Μαΐου 1945 (ΦΕΚ Α΄ 133) Περί επιτάξεως μηχανημάτων κλπ. δια την επισκευήν των λιμένων. Άρθρ.1.-Δια την επισκευήν και επανόρθωσιν των εκ του πολέμου ζημιών εις τους λιμένας του Κράτους και την συμπλήρωσιν και επέκτασιν των λιμενικών έργων και εγκαταστάσεων επιτρέπεται εις τον Υπουργόν των Δημοσίων Έργων, όπως δι’ αποφάσεως αυτού προβαίνη εις την επίταξιν της χρήσεως των εις χείρας φυσικών ή νομικών προσώπων παντός είδους μηχανημάτων ξηράς ή θαλάσσης εγκαταστάσεων, εργαλείων, μεταφορικών μέσων και εν γένει παντός είδους χρησίμου δια την εκτέλεσιν λιμενικών έργων θαλάσσης, ήτοι προκυμαιών, αποβαθρών, κυματοθραυστών, εκσκαφών εν γένει και των συναφών. Άρθρ.2.-1.Δια της περί επιτάξεως αποφάσεως συνιστάται τριμελής εκτιμητική Επιτροπή οριζομένη υπό του Υπουργού των Δημοσίων Έργων. Η επιτροπή αύτη εντός δεκαημέρου από της συστάσεώς της προβαίνει δια σχετικού πρωτοκόλλου εις τον καθορισμόν της καταβλητέας αποζημιώσεως. 2.Η απόφασις της επιτάξεως και το πρωτόκολλον εκτιμήσεως κοινοποιούνται επί αποδείξει εις τον κάτοχον, ως τοιούτου θεωρουμένου παντός φυσικού ή νομικού προσώπου έχοντος κατά την επίταξιν είτε την νομήν είτε την απλήν κατοχήν εξ εμπραγμάτων ή προσωρινών δικαιωμάτων ή οπωσδήποτε άλλως των επιτασσομένων. Η επίταξις κοινοποιείται και εις τον ιδιοκτήτην του επιτασσομένου χωρίς όμως η παράλειψις αύτη να επιφέρη ακυρότητα της επιτάξεως. 3.Ο κάτοχος ή ιδιοκτήτης ή και αμφότεροι δικαιούνται όπως εντός πενθημέρου από της κοινοποιήσεως των αποφάσεων περί επιτάξεως, και του εκτιμητικού πρωτοκόλλου, να υποβάλωσι εγγράφως δια του αρμοδίου Νομομηχανικού ενστάσεις εις τον Υπουργόν των Δημοσίων Έργων, όστις και αποφαίνεται οριστικώς, μετά γνώμην του Συμβουλίου των Δημοσίων Έργων δι’ ητιολογημένης αποφάσεως κοινοποιουμένης των ενισταμένω. 4.Εάν ο ενιστάμενος δεν αποδέχεται την απόφασιν του Υπουργού ή εάν ο Υπουργός δεν αποφανθή εντός μηνός από της υποβολής της ενστάσεως ο ενιστάμενος δικαιούται να προσφύγη εις την διαδικασίαν των εδαφ. 2-4 του άρθρ. 2 του Νόμ. 1966 του 1939 «περί συμπληρώσεως των περί εκτελέσεως των Δημοσίων Έργων κειμένων διατάξεων». Άρθρ.3.-1.Το Δημόσιον δικαιούται να προβή άμα τη κοινοποιήσει του πρωτοκόλλου εκτιμήσεως εις την παραλαβήν του επιτασσομένου είδους της αποζημιώσεως καταβαλλομένης κατά τα χρονικά διαστήματα τα καθοριζόμενα εν τω πρωτοκόλλω εκτιμήσεως, άτινα δεν δύνανται να ώσιν ελάσσονα του μηνός. 2.Η παραλαβή των επιτασσομένων ενεργείται δια πρωτοκόλλου υπό Επιτροπής οριζομένης υπό της επιτασσούσης αρχής, καλουμένου εγγράφως και του κατόχου όπως παραστή κατά την παραλαβήν και προσυπογράψη το πρωτόκολλον. Εν περιπτώσει καθ’ ην ο κάτοχος δεν παραστή ή παραστή μεν αλλ’ αρνηθή να προσυπογράψη το πρωτόκολλον, η επιτροπή προβαίνει εις την παραλαβήν και κοινοποιεί αυτώ το πρωτόκολλον δια της Αστυνομικής Αρχής. 